Die meriete van die ondersoek lê egter nie net in die vasstel van ‘n kerkhistoriese datum nie. Die metode (teologies-krities) wat aangelê is het alle kerklike polemiek en apologetiek vermy. Sodoende is daar ‘n nuwe en oorspronklike perspektief vir ‘n sinvoller omgang met en begrip van die vroeë geskiedenis (1859-1863) van die Gereformeerde Kerke in Suid-Afrika beredeneer. Deur die kerk van Christus as uitgangspunt te neem in die verstaan van die bronne, en dit in die lig van die Woord en gereformeerde belydenis te beoordeel, kom die verhaal tot sy reg binne die katolisiteit van die kerk.
Vir baie lank het die Afrikaanse kerkgeskiedskrywing die uiteenloop van die historiese Kaaps-Hollandse kerk teen die helfte van die 19de eeu vanuit oorwegings beskryf wat die eie kerk moes handhaaf of bekendstel. Dikwels het dit in die hand van polemiek gespeel, en is kenmerkende woorde soos ‘stig’ en ‘herstig’ gebruik. Ds. Peet Coetzee slaan ‘n ander weg in. Hy praat van die ‘ontstaan’ van die Gereformeerde Kerk Potchefstroom en bring dit wat destyds gebeur het in verband met die werk van ons Here Jesus Christus, wat vir Hom deur die eeue heen ‘n gemeente vergader, beskerm en onderhou. Die skrywer ploeg dus nuwe grond: hy verstaan die geskiedenis teologies en dui as gereformeerde teoloog en bedienaar van die Woord rigting aan om ons kerkgeskiedenis reg te vertolk. Eintlik maak hy ons oë oop vir die werk van Christus in die geskiedenis en sien ‘n mens iets van die algemeenheid van die kerk van Christus in hierdie boek. Want net soos Hy daar langs die Mooirivier sy kerk bymekaar gemaak het, het Hy destyds ook tussen die huisies van die Twanas by Kuruman en die Sesothos by Morija dit ook gedoen. Aangrypend.